Tilbage til 
Rønnebær er fyldt med vitaminer og energi, som fuglene har hårdt brug for når det bliver koldt. Desværre er de temmelig sure, så fuglene - også solsortene - spiser dem først når de sødere bær er væk. Når rønnebærrene har fået lidt frost og har hængt længe og modnet bliver de mere spiselige. På det tidspunkt er bærrene så overmodne at de er begyndt at gære, dvs. der dannes alkohol i dem. Solsorte der har været godt i gang med rønnebærrene kan faktisk blive så fulde at de dårligt kan flyve efter sådan et måltid. Nogle fugle har udviklet en fordøjelse der kan klare alkoholpåvirkningen, så de ikke bliver fulde af at spise gærede bær. Silkehalerne f.eks., der kommer til Danmark nordfra for at overvintre lige nu, kan guffe løs af rønnebærrene uden at blive påvirkede i samme grad som solsortene. 
Rønnebærtræet spreder sine frø med solsortens klatter. Når rønnebærrene ikke er særligt lækre, så undgår solsorten dem, indtil alle de andre bær er spist. Solsorten er nu nødt til at flyve langt fra rønnebærtræ til rønnebærtræ efter bærrene og derved bliver fugleklatterne og dermed træets frø bedre spredt.
